ፈረንሳይ ከኢትዮጵያና ከሌሎች የአፍሪካ አገራት ጋር የምታደርገውን ኢኮኖሚያዊ ግንኙነት ለማሳደግ ትፈልጋለች
 ፈረንሳይ ከኢትዮጵያና ከሌሎችም የአፍሪካ አገራት ጋር የምታደርገውን ኢኮኖሚያዊ ግንኙነት ለማሳደግ እንደምትፈልግ የአገሪቱ የውጭ ንግድ ሚኒስትር አስታወቁ፡፡ ሚኒስትሯ ሚስ ኒኮል ብሪክ በእሳቸው የተመራው የፈረንሳይ የንግድ ልዑክ ትናንት ከቀትር በኋላ ከጠቅላይ ሚኒስትር ኃይለማሪያም ደሳለኝ ጋር ከተወያዩ በኋላ ለጋዜጠኞች እንደገለጹት፤ ፈረንሳይ ከኢትዮጵያና ከሌሎችም የአፍሪካ አገራት ጋር የምታደርገውን የኢኮኖሚ፣ የንግድና የኢንቨስትመንት ትብብር ወደ ላቀ ደረጃ ለማሸጋገር ዝግጁ ናት፡፡ በተጨማሪም በመሰረተ ልማት፣ በኤሌክትሪክ ኃይል ማስፋፊያ፣ በቴክኖሎጂ ሽግግርና በሌሎችም መስኮች የምታደርገውን ትብብር ለማሳደግ ፍላጎት እንዳላት አስታውቀዋል፡፡ ሚኒስትሯ ከጠቅላይ ሚኒስትር ኃይለማሪያም ጋር ፈረንሳይ ከኢትዮጵያና ከሌሎችም የአፍሪካ አገራት ጋር በኢኮኖሚ ልማት ትብብር የምታደርገውን ግንኙነት ለማሳደግ በምትችልባቸው ጉዳዮች ላይ ጠቃሚ ውይይት ማካሄዳቸውን ገልጸዋል፡፡ ከፈረንሳዩ ፕሬዚዳንት ፍራንሷ ኦላኔ ለጠቅላይ ሚኒስትር ኃይለማሪያም ደሳለኝ የተላከውን መልዕክት ማቅረባቸውንም ተናግረዋል፡፡ ጠቅላይ ሚኒስትር ኃይለማሪያም በውይይቱ ላይ ኢትዮጵያ ከፈረንሣይ ጋር የምታደርገውን ኢኮኖሚያዊ ትብብር ለማሳደግ ቁርጠኛ አቋም እንዳላት አረጋግጠዋል፡፡ ኢትዮጵያ ከፈረንሳይ ጋር ስትራቴጂካዊ የትብብር ግንኙነት እንዳላት መናገራቸውንም ውይይቱን የተከታተሉት የጠቅላይ ሚኒስትሩ አማካሪ ሚኒስትር ዶክተር አርከበ ዕቁባይ ገልጸዋል፡፡በሁለቱ ወገኖች መካከል በተካሄደው ውይይት ኢትዮጵያ ከአፍሪካ አገራት ፈጣንና ባለ ሁለት አሀዝ ዕድገት በማስመዝገብ ላይ እንደሆነችና የነፍስ ወከፍ ገቢዋም እያደገ እንደመጣ መገለጹን ተናግረዋል፡፡ እንደ ዶክተር አርከባ ገለጻ ፈረንሳይ ከኢትዮጵያ ጋር በመሠረተ ልማት፣ በባቡር ሐዲድ ግንባታ፣ በፋይናንስና በሌሎችም መስኮች የምታደርገውን ትብብር ለማሳደግ ፍላጎት አላት፡፡ በቅርቡ በፈረንሳይ ርዕሰ መዲና ፓሪስ በተካሄደው የፈረንሳይ አፍሪካ የመሪዎች ስብሰባ ላይ ፈረንሳይ ከአፍሪካ ጋር የምታደርገውን የኢኮኖሚና የኢንቨስትመንት ትብብር ለማሳደግ የፖሊሲ ለውጥ እንዳደረገች መግለጿንም አመልክተዋል፡፡